google/wiki40b huggingface dataset:
Visand

Rakendus

Visandamist kasutavad nii kunstnikud, disainerid, teadlased, matemaatikud, insenerid, ökonomistid kui ka treenerid, et selgitada, anda juhiseid või oma mõtteid paberi peal arendada.
Disainerite jaoks on visandamine üks kiiremaid viise, kuidas oma ideid paberile kanda. Samuti on visandamine hea viis dokumenteerimiseks – vea leidmisel on võimalik pöörduda tagasi eelmisele sammule, et mitte jõuda tagasi protsessi algfaasi.

Vahendid

Visandamisel kasutatavad joonistusvahendid on kas kuival (nt grafiit, süsi, pastellid) või vedelal kujul (nt akvarell; kandjal: marker, pastapliiats, tint). Enamasti visandatakse sketchbook'i, kuid ka teistele materjalidele.
Uido Truija

Uido Truija (sündinud 22. veebruaril 1944 Vastseliina vallas Võrumaal) on eesti jurist ja kirjanik.
Ta on lõpetanud Tallinna Merekooli laevajuhina.
Akadeemilise hariduse omandas Uido Truija Moskva Juriidilise Kaugõppe Instituudi õigusteaduskonnas.
On sõitnud meredel Arktikast Antarktikani, töötanud prokurörina, majandusjuristina ja advokaadina.
Klooga Kool

Klooga Kool oli kuueklassiline põhikool Harju maakonnas Klooga alevikus. Kooli õppekeel oli eesti ja vene keel.
1952–1995 õpetati koolis vaid vene keeles. Nõukogude ajal oli Klooga kinnine sõjaväelinnak. Tänapäeval kasutatav koolimaja valmis 1953.
2017. aastal Keila vallas läbi viidud haridusasutuste reformiga likvideeriti Klooga Kool kui eraldiseisev asutus ja ühendati Laulasmaa Kooliga. Alates septembrist 2017 on tegemist Laulasmaa Kooli ühe õppehoonega, mis kannab ametlikku nime Laulasmaa Kooli Klooga koolimaja.
Vadim Belobrovtsev

Vadim Belobrovtsev (sündinud 11. mail 1978) on Eesti poliitik ja endine ajakirjanik (kirjutas vene keeles). Alates 9. novembrist 2017 on ta Tallinna abilinnapea.
Aastal 2000 lõpetas ta Concordia Rahvusvahelise Ülikooli Eestis.
Ta kuulus Sotsiaaldemokraatliku Erakonna juhatusse ja erakonna Tallinna piirkonna juhatusse. Ta on töötanud Riigikogus Sotsiaaldemokraatliku Erakonna fraktsiooni nõunikuna.
Alates 19. novembrist 31. detsembrini 2010 oli ta Tallinna abilinnapea. Hiljem on ta olnud Tallinna linnavolikogu liige.
6. mail 2015 teatas ta kavatsusest liituda Eesti Keskerakonnaga.
28. maist 2015 kuni 9. novembrini 2017 oli ta Kristiine linnaosa vanem. Alates 9. novembrist 2017 on ta Tallinna abilinnapea ning ta vastutab haridus-, kultuuri- ja spordivaldkonna eest.
Konditsioneer

Konditsioneer on seade õhu töötlemiseks (konditsioneerimiseks) ruumides, sõidukites, tootmishoonetes sobiva sisekliima tagamiseks. Konditsioneer võimaldab vajaduse korral õhku soojendada, jahutada, tolmust puhastada, niisutada, kuivatada, desodoreerida või odoreerida ning ioniseerida.
Õhu soojendamiseks ja jahutamiseks kasutatakse kalorifeere, mida varustatakse sooja kütteveega soojussõlmest, jahutamiseks on võimalik kasutada jahutusjaamast või kohalikust külmamasinast saadud külma vett.
Õhu kuivatamiseks jahutatakse see allapoole kastepunkti temperatuuri, nii et liigne õhuniiskus kondenseerub jahuti pinnal ja voolab veena minema. Normaalse temperatuuri tagamiseks järgneb sellele õhu soojendamine või soojenemine ruumis, olenevalt välis- ja siseõhu parameetritest. Valides sobiva jahutustemperatuuri, saame soovitud niiskusega õhu seda niisutamata.
Õhu niisutamiseks kuivas kliimas piserdatakse õhuvoolu vett või veeauru.
Konditsioneerimisel kasutatakse energia kokkuhoiu eesmärgil soojusvahetit, mis  soojendab sisenevat õhku  väljuva õhu soojuse arvel. Soojusvahetit saab kasutada ka õhu jahutusenergia kokkuhoiuks kuuma siseneva õhu jahutamisel.
Õhku puhastatakse tekstiil-, paber- või õlifiltritega.
Eristatakse koht- ja tsentraalseid konditsioneere. Kohtkonditsioneerid  mis asuvad ruumis (sõidukis)  võivad olla autonoomsed või mitteautonoomsed. Tsentraalsed konditsioneerid teenindavad üht suurt või mitut väiksemat ruumi ja asuvad ruumidest väljaspool, need on ühendatud tsentraalse soojus- ja külmaallikaga.
Korese tänav

Korese tänav on tänav Tallinnas Haabersti linnaosas Vismeistri asumis.
Korese tänav sai nime 30. jaanuaril 2013. Tänav on saanud nime mullandustermini kores järgi (kores – 'mulla jämedamad osad').
Tänav on kavandatud kulgema Veerise tänava ja Saviliiva tee vahel, kogupikkusega ligi 550 meetrit. 2019. aasta seisuga oli tänavast välja ehitatud vaid ca 120 meetri pikkune lõik Veerise tänava poolses otsas.
Julie von Hausmann

Julie von Hausmann (läti Jūlija fon Hausmane; 19. märts 1826 (ukj) Riia – 15. august 1901 (ukj) Võsu) oli baltisaksa luuletaja.
Tema tuntuim teos on "So nimm denn meine Hände", mille viisistas Friedrich Silcher.
Euroopa Pangandusjärelevalve

Euroopa Pangandusjärelevalve (European Banking Authority ehk EBA) on Euroopa Liidu agentuur, mille peakorter asub Londonis. Sõltumatu asutuse tegevuste hulka kuulub ka Euroopa pankade stressitestide tegemine, et muuta Euroopa rahandussüsteemi läbipaistvamaks ja leida pankade kapitali struktuurides nõrku kohti. Pangandusjärelevalve kuulub Euroopa Finantsjärelevalve Süsteemi (ESFA) koos Euroopa Väärtpaberiturujärelevalve (ESMA) ja Euroopa Kindlustus- ja Tööandjapensionide Järelevalvega (EIOPA). Samasse süsteemi kuuluvad veel Euroopa Süsteemsete Riskide Nõukogu (ESRB), Euroopa Järelevalveasutuste Ühiskomitee ja riiklikud järelevalveasutused.
Euroopa Pangandusjärelevalve rajati 1. jaanuaril 2011, mil organisatsioon päris kõik Euroopa Pangandusjärelevalve Komitee (CEBS) ülesanded ja kohustused. Pärast seda, kui 2016. aasta Brexiti referendumil selgus, et Suurbritannia lahkub Euroopa Liidust, hakkas agentuur valmistuma Pariisi ümber kolimiseks.

Ülevaade

Euroopa Pangandusjärelevalvel on võim liikmesriikide regulatiivsete asutuste otsuseid tühistada, kui need ei suuda oma pankasid õigesti reguleerida. EBA on suuteline takistama regulatiivset arbitraaži ja peaks võimaldama pankadel kogu EL-is õiglaselt konkureerida. Pangandusjärelevalve hoiab ära võidujooksu põhja (valitsus muudab ärikeskkonda või vähendab makse, et meelitada oma riiki majandustegevust), kuna väiksema reguleeritusega riikides rajatud pankadel ei ole rohkem reguleeritud riikide pankade ees enam konkurentsieelist, sest kõik pangad peavad vastama rangemale üleeuroopalisele standardile.

Ühtse aruandluse raamistik

Ühtne aruandlus (Common Reporting ehk COREP) on standardiseeritud aruandlusraamistik, mille on kapitalinõuete direktiivi aruandluse jaoks välja töötanud Euroopa Pangandusjärelevalve. Raamistik katab krediidiriski, tururiski, operatsiooniriski, omavahendit ja kapitali adekvaatsuse määrasid ning selle aruandlusraamistiku on võtnud kasutusele peaaegu 30 Euroopa riiki. Reguleeritud asutused peavad perioodiliselt esitama COREP-aruandeid nii konsolideerimata kui ka konsolideeritud alusel, kasutades selleks Eurofiling-süsteemi XBRL-platvormi. Kõik Suurbritannia reguleeritud organisatsioonid peavad alates 2014. aasta 1. jaanuarist kasutama seadusega ette nähtud regulaarsete aruannete koostamiseks COREP-i.
Väikese Illimari tänav

Väikese Illimari tänav on tänav Tallinnas Nõmme linnaosas Rahumäe asumis.
Tänav algab Sihi tänavalt, ristub Kurni ja Ilo tänavaga ning lõppeb Vabaduse puiesteel.
Selle tänava ääres asub 1976. aastal avatud Underi ja Tuglase maja-muuseum (Underi ja Tuglase Kirjanduskeskuse muuseumiosakond). Majas elasid aastail 1933–1944 Marie Under ja Artur Adson ning 1944–1971 Elo ja Friedebert Tuglas.
Alates 27. septembrist 1929 oli tänava nimi Veere tänav. Praeguse nime sai Väikese Illimari tänav 2. juulil 1971.
Henrik Hololei

Henrik Hololei (sündinud 1. aprillil 1970) on Eesti poliitik ja Euroopa Liidu ametnik.
Ta oli Isamaa asutajaliige 1992 (peale erakondade lagunemiste ning ühinemiste hiljem Vabariiklaste ja Konservatiivide Rahvaerakonna liige ning Rahvaerakonna Mõõdukad liige) ja alates 15. märtsist 2004 on ta Isamaa ja Res Publica liidu liige.
Ta töötas Eurointegratsiooni Büroos alates selle loomisest 30. jaanuaril 1996, algul nõuniku ja alates 1996. aasta augustist EIB juhataja ametikohal kuni majandusministriks nimetamiseni.
15. oktoobrist 2001 kuni 28. jaanuarini 2002 oli ta Eesti majandusminister.
6. märtsil 2002 sai ta jälle Eurointegratsiooni Büroo juhatajaks.
Olles töötanud Siim Kallase kabinetiülemana üle üheksa aasta 16. novembrini 2013, hakkas ta tööle Euroopa Komisjoni asepeasekretärina.
1. oktoobril 2015 sai temast Euroopa Komisjoni liikuvuse ja transpordi peadirektoraadi peadirektor.

Isiklikku

Tema isa oli Gunnar Hololei.
Mustafa Akıncı

Mustafa Akıncı (sündinud 28. detsembril 1947 Limassolis) on Põhja-Küprose Türgi Vabariigi poliitik. Ta on 30. aprillist 2015 Põhja-Küprose Türgi Vabariigi president.
Ta sündis aastal 1947 Limassolis. Ta lõpetas aastal 1973 Lähis-Ida Tehnikaülikooli arhitektuuriteaduskonna.
Ta oli aastatel 1976–1990 Põhja-Nikosia (Nikosia türklaste osa) linnapea. 30. aprillist 2015 on ta Põhja-Küprose Türgi Vabariigi president.

Isiklikku

Ta on abielus ja kolme lapse isa.
Alcheringa

Alcheringa ehk unenägude aeg on eriti Austraalia aborigeenide mütoloogias esinev ürgajastu, millest toimub loomislugu ja jumalate ning kultuuriheeroste tegevus.
Maria Ulfsak-Šeripova

Maria Ulfsak-Šeripova (sündinud 19. mail 1981 Tallinnas) on filmiajakirjanik ja -kriitik.   
Ulfsak-Šeripova on sündinud 1981. aastal Tallinnas. Ta on lõpetanud 2003. aastal Tartu Ülikooli ajakirjanduse ja suhtekorralduse erialal ning omandanud magistrikraadi filmi- ja teleuuringute erialal Warwicki Ülikoolis Inglismaal.  
Maria Ulfsak-Šeripova töötab Eesti Ekspressi filmitoimetajana ning väljaande Estonian Film toimetaja ja kaasautorina. Ta on filmi- ja kaastootmisturu Baltic Event programmide koostaja, on osalenud Eesti Kultuurkapitali ja Eesti Filmi Instituudi ekspertkomisjonides, PÖFFi programmikomisjonide töös ning rahvusvaheliste filmifestivalide FIPRESCI žüriides. Ta on Eesti Filmiajakirjanike Ühingu liige ja valiti aasta filmiajakirjanikuks 2016.  
2012. aastal toimunud BFI kõigi aegade olulisimate filmide hääletusel hääletas ta muuhulgas järgmiste filmide poolt: "Maria Brauni abielu", "Kodanik Kane", "Tagaaken", "Andrei Rubljov", "Tokyo lugu", "Antikristus", "Torino hobune" ja "Pulp Fiction".

Isiklikku

Maria Ulfsak-Šeripova on Lembit Ulfsaki tütar, Juhan Ulfsaki poolõde, tema õde on tekstiilikunstnik Johanna Ulfsak.
Kärt Tomingas

Kärt Tomingas (sündinud 5. aprillil 1967 Tallinnas) on eesti laulja, näitleja ja teatripedagoog.

Teatritee

Elas kooliajal Keila linnas ning lõpetas aastal 1985 sealse I keskkooli. Aastal 1990 lõpetas Tallinna konservatooriumi näitleja erialal. Samas koolis omandas Tomingas hiljem magistrikraadi ja töötab seal näitlejameisterlikkuse õppejõuna.
Aastatel 1990–1992 töötas Vanemuises, aastast 1992 vabakutseline näitleja. 
1994. aastast on ta mänginud ka Soome teatrites (Helsingi Linnateater, Lilla Teatern) ning saavutanud märkimisväärse tuntuse ja tunnustuse. Üks suuremaid ja rohket tähelepanu pälvinud roll oli Maria muusikalis "Helisev muusika", aga ka peaosa draamalavastuses "Daam koerakesega" (lavastaja Kama Ginkas) jm.

Rollid teles ja filmis

Kärt Tomingal oli keskne Raimond Valgret imetleva ja toetava baaridaami Lily roll filmis "Need vanad armastuskirjad" (1992).
Soomes on Tomingas osalenud filmis "Lomalla" ning mänginud aastatel 2005–2007 telesarjas "Kotikatu", kehastades Eestist saabunud juuksurit Heili Reeki.
ETV seriaalis "Alpimaja" (2012) mängis ta Evelin Eriksoni. Ta mängis ka Mihkel Ulki mängufilmis ja telesarjas "Nullpunkt" rootsi keele õpetajat.
1990–1992 aastatel toodetud joonisfilmis "Muumioru lood" luges Kärt Tomingas tegelaste teksti.

Muusikutee

Tomingas on avaldanud autorikassette. Ta alustas laulmist juba 1980. aastate keskel, koondades enda ümber ansambli Park. Hiljem on ta avaldanud 4 sooloalbumit. Tema tuntumad laulud on "Korallid Emajõel", "Käed", "Vihm", "Aeg", "Lapsed", "Sinisilmselt" jm.

Isiklikku

Kärt Tominga elukaaslane on arhitekt Ülar Mark, kellega neil on ühine tütar. Varasemast kooselust muusik Are Jaamaga on Tomingal samuti tütar.
Major League Soccer

Major League Soccer (MLS) on USA ja Kanada klubijalgpalli kõrgeim liiga.
Liigas mängib 16 USA ja 3 Kanada meeskonda.
Neeme Mudila Lasteaed

Neeme Mudila Lasteaed on lasteaed Harju maakonnas Jõelähtme vallas Neeme külas. Lasteaed asub umbes 40 km kaugusel Tallinnast. Lasteaed asub Männimäe teel.
Lasteaias on kaks liitrühma lastele vanuses kaks kuni seitse aastat. Lasteaed on avatud kõikidel tööpäevadel kella seitsmest hommikul kuni seitsmeni õhtul.
Lasteaia teeninduspiirkonda kuuluvad Neeme, Ihasalu, Jõesuu ning Jägala-Joa küla.
Neeme Mudila juhataja on Pille Trumm.
Odra tänav (Tallinn)

Odra tänav on tänav Tallinna kesklinnas Juhkentali ja Keldrimäe asumis. Tänav algab Tartu maanteelt (teisel pool seda on Türnpu tänav) ning lõpeb Juhkentali tänaval, kust edasi jätkub Filtri tee. Tänav ristub Lastekodu tänava ja Jakobi tänavaga.

Ajalugu

Paralleelselt Odra tänavaga kulges vanasti Tallinna–Viljandi raudtee Tallinn-Väikse ja Tallinna-Sadama raudteejaamade vahel. Odra tänaval asus aastatel 1941–1944 raudteepeatus Laadaplats ning 1944–1945 Odra raudteepeatus.
Tänapäeval paikneb samas kohas Tallinna bussijaam.
Minimaalne alveolaarkontsentratsioon

Minimaalne alveolaarkontsentratsioon ehk minimaalne alveolaarne kontsentratsioon (minimal alveolar concentration; lüh MAC) on anestesioloogias ja farmakoloogias kasutatav inhalatsioonianesteetikumide võimekuse näitaja, millega väljendatakse aine manustamise järgset kopsualveoolide minimaalset selle aine aurude sisaldust, mis kutsub 50%-l saajatest kirurgiliste manipulatsioonide järgselt esile valu. 
MACi defineerisid 1963. aastal Eger ja Merkel loomauringu käigus kahe aine võrdluse tulemusel. 
1964. aastal laiendati termini kasutust ka inimeste halotaananesteesia tarbeks. 
MACi mõjutavad mitmed faktorid, nagu sedatiivse toimega ravimid, naerugaas, vanus, sugu, hüpotensioon, hüpotermia, rasedus.
Ksenooni MAC oli algselt 71%, hiljem 63–66%, naistel võib MAC olla 55%.
Morna (muusika)

Morna on Roheneemesaartelt pärit muusika ja tantsu stiil. Kuulsaimaid morna artiste on Cesária Évora.
Rothenburg (Oberlausitz)

Linnaosad

Rothenburg koosneb keskaegsest linnast Rothenburg ning liidetud küladest Bleiche ja Noes. Mitme reformi käigus on liidetud 8 endist küla, millest seitsmel on linnaosa staatus.
Joala vald

Joala vald (saksa keeles Joala) oli vald Virumaal Vaivara kihelkonnas. Vald eksisteeris 1866–1924.
1891 liideti Joala vallaga Arumäe vald. 1892 liideti Joala vallaga Suur-Soldina ja Väike-Soldina vald.
Pärtlioru kihistik

Pärtlioru kihistik (inglise Pärtlioru Member) on ordoviitsiumi ladestu Uhaku lademe Kõrgekalda kihistu kihistik. Seda hakkas esimesena eristama Algimantas Grigelis aastal 1978.
Kihistiku stratotüüp on Purtse jõe kallas Püssil Pärtliorus, ka kihistik ise on selle oru järgi nimetatud. Kaldas paljandub ligi 150 meetri ulatuses Pärtlioru kihistiku paas, kus kukersiiti sisaldavas lubjakivis on savist koosnevaid vahekihte. 
Kihistik on Kõrgekalda kihistu keskmine kihistik, see lamab Koljala kihistikul ja sellel lasub Erra kihistik. Kihistik sisaldab teistest kihistu kihistikest rohkem savi.
Lasnamäe paemurrus nimetati kõige ülemist Pärtlioru kihistikku kuuluvat kihti Nutu kihiks.
Adavere lade

Adavere lade (Adavere aleviku järgi Jõgeva maakonnas) on siluri ladestu Llandovery ladestiku noorim kronostratigraafiline üksus (lade) Eestis. Adavere lademe all lamab Raikküla lade ja temal lasub Jaani lade.
Ladet hakkas esimesena eristama W. Twenhofel aastal 1916. Lademe stratotüübiks valis ta paljandi Adavere paemurrus, neostratotüüp asub aga Päri karjääris. Adavere aleviku järgi on lade ka oma nime saanud. Täiendavaks stratotüübiks on Kirikuküla puurauk. Üleilmses standardis vastab sellele Telychi lade.
Lademe vanus on 436,7...428,2 miljonit aastat. Litostratigraafiliselt vastavad sellele Jūrmala kihistu, milles on eristatud Dēgole ja Irlava kihid, ning Rumba ja Velise kihistu.
Lademe kivimite avamusala kulgeb 10-15 kilomeetri laiuse ribana Lõuna-Hiiumaalt üle Matsalu lahe Türi suunas, pöördub siis järsult edelasse ja mattub Navesti jõe joonel Devoni setete alla. Sealt edasi esinevad lademe kivimid kuni Türi-Viljandi-Karksi-Nuia jooneni.
Valdavad kivimid Kesk-Eestis on mergel, domeriit ja detriitlubjakivi. Lõuna-Eestis valdavad mergel, savi ja domeriit. Lademe paksus on 10-52 meetrit.
Cocktail E-Rotic

"Cocktail E-Rotic" on Saksa eurodance-ansambli E-Rotic üheksas ja seni viimane stuudioalbum. Album ilmus 2003. aastal.
Itsunori Onodera

Isiklikku

Ta on abielus ja kahe lapse isa.
Eesti karikavõistlused võrkpallis

Eesti karikavõistlused võrkpallis on Eesti Võrkpalli Liidu korraldatavad karikavõistlused.
Meistriliiga 1992

Formaat

Hooaeg peeti 1992. aasta kevadel, et minna veel samal aastal üle sügis-kevad tsüklile. Meeskonnad olid jaotatud kahte seitsmeliikmelisse piirkonda (lääs ja ida) ning kohtusid iga tsoonikaaslasega korra. Kummagi piirkonna neli esimest pääsesid üheringilisele esikohaturniirile, kummagi piirkonna kolm viimast selgitasid üheringilisel lisaturniiril kaks väljalangejat.
Finaal- ja väljalangemisturniiril mängiti ainult vastas tsooni meeskondade vastu. Samast eelvooru tsoonist tulnud meeskondade omavahelised mängud arvestati lõppvooru.
Haneheinalised

Haneheinalised (Zannichelliaceae) on üheiduleheliste taimede sugukond.
Sellesse sugukonda kuulub Eestis kasvavaist taimedest harilik hanehein (Zannichellia palustris).
Volkswagen Jetta

Volkswagen Jetta on Volkswagen AG toodetav sõiduauto. Seda on toodetud 7 põlvkonda. 7. põlvkond saabub aastal 2014. Jetta on alati olnud Golfi sedaanist kloon, erandiks pole ka 7. põlvkond.
Segamajandus

Segamajandus  on majandusmudel, mis lubab korraga tegutseda nii era- kui riigiomanduses olevatel ettevõtetel.
Mölkky

Mölkky on Soomes Päijät-Hämes leiutatud viskemäng.
Mängus on kaksteist nummerdatud kurikat ja kolmeteistkümnes kurikas (mölkky), millega visatakse nummerdatud kurikate pihta.
Kui mängijal õnnestub pikali kukutada vaid üks kurikas, saab ta sellele märgitud punktid. Kui kukub rohkem kui üks, saab ta iga pikali läinud kurika eest ühe punkti. Võidab mängija, kes saab esimesena täpselt 50 punkti. "Lõhki läinud" mängija alustab uuesti 25 punkti pealt. Kui mängija kolme viskega ühtki kurikat ei taba, kukub ta mängust välja.
Alates 1997. aastast peetakse Lahtis Soome meistrivõistlusi. Alates 2004. aastast on need ühtlasi maailmameistrivõistlused.
Danilo Kiš

Isiklikku

Ta oli kaks korda abielus. Tema esimene naine oli Mirjana Miočinvić, abielu lahutati aastal 1981. Seejärel oli ta abielus Pascale Delpechiga, kes tõlkis tema raamatuid prantsuse keelde.
Haljala kihelkond

Piirkonna ajalugu

Haljala kirikukihelkond asutati 13. sajandi algul Repeli muinaskihelkonna põhja- ja idaosade baasil. Esimest korda on kihelkonda mainitud 1241. aastal, mil Taani hindamisraamat loetleb 35 Haljala kihelkonna küla, teiste seas Haljala (Halelae). 
16. sajandi lõpul oli Haljala lühikest aega Viru-Jaagupi ja 17. sajandi esimesel veerandil Kadrina kihelkonnaga ühendatud.
Kihelkonnakirikuks oli Haljala Püha Mauritiuse kirik, kihelkonnas oli ka neli abikirikut: Toolse, Käsmu, Pihlaspää ja Vainopää. Toolse kabel hävis 17. sajandi lõpul. Pihlaspääle oli kabel ehitatud 1673. aastal, kuid pärast oli lagunenud. Hävinud Pihlaspää kabeli asemele ehitas Sagadi mõisnik Eduard von Fock Eskusse aastal 1845 kivist kiriku.
1687. aastal asutatud Haljala kool on kogu Virumaa vanim.

Kihelkonna alad tänapäeval

Kihelkonna alad jäävad tänapäeval tervikuna Lääne-Viru maakonna koosseisu. Kihelkonna kesk- ja lõunapoolsed osad umbes 45% ulatuses moodustavad Haljala valla. Põhjapoolsed osad vastu Soome lahte moodustavad Vihula valla idapoolse osa. Väike kagupoolne ala kuulub Viru-Nigula valda ning väike lõunapoolne ala Rakvere valda. Väike idapoolne tükike kihelkonnast kuulub Sõmeru valla lääneserva. Pikk kihelkonna läänesopp kuulub Kadrina valda.
Coachella org

Geograafia

Coachella oru ulatus on 72 kilomeetrit, laiudes Riverside'i maakonna San Bernardino mägedest kuni Saltoni mereni. Org on peaaegu kogu pikkuses 24 kilomeetrit lai, olles läänes ümbritsetud San Jacinto ja Santa Rosa mägedega, ning põhjas ja idas väikeste San Bernandino mägedega.
Oruga ristub San Andrease murrang, mis on kergesti eristatav, sest murrang moodustab paljaste mägede kõrval rohelise triibu.

Majandus

Orus on niisutatud põllumajanduslik maa ning tegeletakse puhkemajandusega.
Ireen Tarm

Ireen Tarm (sündinud 24. mail 1969 Tallinnas) on eesti võimlemistreener.
Ta lõpetas aastal 1986 Tallinna 6. Keskkooli ja aastal 1993 Tartu Ülikooli kehakultuuriteaduskonna.
Ta hakkas treenerina tegutsema 1985. aastal, aastast 2002 on ta töötanud võimlemisklubis Piruett. Tema õpilaste seas on Jana Lukjanova. 2006. aasta MM-il sai Pirueti rühmvõimlemise meistriklassi rühm 4. koha ja MK etapil 3. koha.

Tal on enda juunioriklassirühm ,,Arabella’’, kes on saavutanud palju häid kohti ja ka lasteklassi rühm ,,pärlid’’, kes on samuti häid kohti saavutanud. Mõlemad tema rühmad on A-grupis.
Hesseni suurhertsogkond

Ajalugu

Hessen-Darmstadt oli Napoleoni sõdade ajal Reini Liidu liige. Mediatisatsiooniga kiirelt laienedes sai Hessen-Darmstadtist väikeste Saksa riikide, nagu Kölni kuurvürstkond, sulam. Riigi õiguslik kokkusulamine lõppes 1. oktoobril 1806 Ludwig I poolt välja antud dekreediga. Vanad riigikesed kaotati, mis teisendas Hessen-Darmstadti "päruslike kildude mosaiigist tsentraliseeritud absoluutseks monarhiaks". Viini kongressil pidi ta loovutama Vestfaali hertsogkonna, mille oli saanud aastal 1803, Preisi kuningriigile. Kuid Hessen-Darmstadt sai territooriume Reini läänekaldal, sealhulgas oluline Mainzi liidukindluse.
Suurhertsogkond võttis oma nimeks Hesseni ja Reini juures suurhertsogkond (saksa: Großherzogtum Hessen und bei Rhein) aastal 1816.
Aastal 1867 sai suurhertsogkonna põhjaosa (Ülem-Hessen) Põhja-Saksa Liidu osaks, samas Mainist lõunasse jäävad suurhertsogkonna osad (Starkenburg ja Reini Hessen) jäid välja. Aastal 1871 sai sellest Saksa keisririigi osariik. Viimane suurhertsog Ernst Ludwig (Suurbritannia kuninganna Victoria lapselaps ja Venemaa keisrinna Aleksandra vend) tõugati troonilt Esimese maailmasõja lõppedes ja riigi nimeks sai Hesseni Rahvariik (Volksstaat Hessen).
Aleksei Janson

Aleksei Janson (vene Алексе́й Кири́ллович Я́нсон; 3. oktoober 1866 (ukj) Riia – 18. september 1941 Tallinn) oli vene pedagoog ning Venemaa ja Eesti ühiskonnategelane.
1930. aastatel kuulus ta Eesti Õpetajate Liidu juhatusse.
Ta oli 1940. aastal Riigivolikogu II koosseisu liige. Riigivolikokku kandideeris ta 28. valimisringkonnast.
Taavi Rõivase esimene valitsus

Uued ametikohad

Taavi Rõivase valitsuses oli kaks uut ministrikohta, mille vastutusalad määrati peaministri korraldusega 26. märtsil 2014.
Tervise- ja tööministri (Urmas Kruuse) ülesanneteks oli osalemine rahvatervise, tervishoiu, e-tervise, ravimite, tööhõive, töösuhete ja töökeskkonna alase poliitika kujundamisel, selle elluviimise koordineerimisel ja finantseerimise kavandamisel, poliitika mõju seire korraldamisel ning osalemine sotsiaalministeeriumi ja tema valitsemisala asutuste tegevustes Euroopa Liidu otsustusprotsessis ja rahvusvahelises koostöös. Minister täidab oma ülesandeid koostöös sotsiaalministeeriumiga ja mitmete ministeeriumi valitsemisala organisatsioonidega.
Väliskaubanduse- ja ettevõtlusministri (Anne Sulling) ülesanneteks oli osalemine ettevõtluse arengu toetamisele, ekspordi arengule, välisinvesteeringute kaasamisele, tehnoloogilisele arendustegevusele ja innovatsioonile suunatud poliitika kujundamisel, selle elluviimise koordineerimisel ja finantseerimise kavandamisel, nendes valdkondades majandusanalüüsi ja majandusprognooside koostamisel ning osalemine majandus- ja kommunikatsiooniministeeriumi ja tema valitsemisala asutuste tegevustes Euroopa Liidu otsustusprotsessis ja rahvusvahelises koostöös. Minister täidab oma ülesandeid koostöös majandus- ja kommunikatsiooniministeeriumiga, mitmete ministeeriumi valitsemisala organisatsioonidega ning välisministeeriumiga.
Jõutamine

Jõutamine (ka võimustamine, inglise keeles empowerment) on inimeste, kogukondade ja organisatsioonide tegutsemisvõime, sealhulgas tahte, vastutustunde, õigusteadlikkuse, pädevuse ja oskuste sihipärane edendamine, et neil tekiks rohkem võimalusi osaleda aktiivsemalt ja sisulisemalt arendustöös, planeerimises, korraldamises ja juhtimises. Kasutatakse eriti naiste ja kogukondliku arendamise kontekstis.